Frank Dahlgaard (KRF), 2001-10-23:
Kristeligt Folkeparti støtter dette forslag, sådan som alle politikere og partier, der har forstået, hvad det handler om, gør her i Folketinget.
Det er pay back time, tilbagebetalingstid i forhold til amerikanerne, som kom og hjalp Europa under Første Verdenskrig.
Jeg vil anbefale Enhedslistens folk at tage en tur ned til Flandern i Belgien og til Nordfrankrig og se de mange marmorkors og andre kors, der står.
Der er rigtig mange for amerikanske soldater.
Hvad lavede disse soldater dog ovre på et andet kontinent?
Vi skylder amerikanerne stor tak, fordi de blandede sig, og stor tak, fordi der ikke var kræfter ovre i det amerikanske folkestyre, som sagde: Der må være grænser for, hvor langt vi går, og hvis det bliver farligt, vil vi ikke mere, og som satte betingelser.
De kom, og de hjalp os, og det gjorde de også under Anden Verdenskrig, også i en situation, hvor Storbritannien efterhånden stod alene imod et Hitlerbesat Tyskland.
Derfor ved premierministeren i Storbritannien, hvordan man skal opføre sig, og derfor har også statsministeren i Danmark opført sig på den rigtige måde: Fuld opbakning til amerikanerne.
De er ramt, det er pay back time, og vi står ved vores forpligtelser, selvfølgelig.
Også i Bosnienkrigen måtte vi jo have amerikanerne til at komme og hjælpe os i Europa.
På den konto mellem Europa og Amerika er det sådan set en glæde at kunne betale tilbage midt i den her grusomme situation.
Jeg tror ikke, der er noget medlem af Enhedslisten, der overhovedet har været soldat, men alligevel kommer man med militære betragtninger, formentlig ud fra, hvad man har set i fjernsynet.
Som om det har noget med virkeligheden at gøre.
Man må da gå ud fra, at informationerne bliver styret, og at man værner om sine soldater, briterne og amerikanerne og dem, der er derinde.
Så er der kun én ting tilbage, og det er et spørgsmål om at have tillid til amerikanerne og det amerikanske folkestyre, og at amerikanerne ikke er folk, der bare ønsker at hælde bomber ned i hovedet på civile mennesker, en tillid til, at man griber sagen rigtigt an, at man ved, hvad man går efter, og at der er en ordentlig demokratisk, anstændig forklaring på det.
Den tillid har vi i Kristeligt Folkeparti, den tillid har størsteparten af Folketinget her til det amerikanske system.
Derfor støtter vi.
Derfor støtter vi selvfølgelig også, at Niels Juel nu sendes af sted til det østlige Middelhav for at aflaste amerikanske krigsskibe, der skal hen i krigszonen.
Så det er et spørgsmål om tillid.
Så har der været rejst det spørgsmål, om der egentlig er nogen begrundelse for, at dette skal hastes gennem Folketinget.
Ja, hvorfor ikke?
Det er jo en rimelig enkel sag at overskue, om man skal sende et krigsskib af sted og dermed give sit bidrag, ikke særlig store bidrag, men bidrag til kampen mod terrorismen.
Selvfølgelig skal man det, mener Kristeligt Folkeparti, og det mener den store del af Folketinget heldigvis også, og så er det en kærkommen anledning til at vise, at det danske folkestyre er handlekraftigt.
Så det bakker vi helt op.
Til selve forslaget har vi enkelte bemærkninger.
Nu er det jo ikke bare et dansk krigsskib, der skal af sted; der er også andre NATO-lande, som bidrager.
Jeg mener, Italien er med, og Norge er med.
Men Sverige og Finland er ikke med, og det tror jeg at disse lande egentlig beklager, men de har jo forbehold, som er temmelig afgørende over for NATO, hvor det her foregår.
De er ikke medlem af NATO, og de kan altså ikke give deres bidrag; det kan vi, og det er vi glade for. Vi har en helt konkret ting, vi kan se på under udvalgsarbejdet, men i hvert fald ønsker vi fra Kristeligt Folkepartis side i forbindelse med det her mandat, at de marinesoldater, der sendes af sted, sendes af sted på en ordre.
Det skal ikke være frivilligt, om man vil deltage som kontraktansat, professionel soldat i søværnet; det skal være på en ordre.
Det er også udtalt som et ønske af personaleorganisationerne i forsvaret, at vi ikke, som det skete tidligere, sætter familierne i det meget ubehagelige dilemma, at man selv skal finde ud af, om man vil af sted, hvor konen og kæresten siger: Vil du ikke nok lade være?
Også her skal vi altså optræde på en ordentlig måde, det bør være en ordre.
Til sidst et enkelt spørgsmål, som undrer os i Kristeligt Folkeparti: Hvorfor er det udenrigsministeren, der har fremsat det her forslag, og ikke forsvarsministeren?